535/2019

Útdráttur

X var sakfelldur fyrir brot gegn 209. gr. almennra hegningarlaga nr. 19/1940 með því að hafa sent þrjár myndir, sem sýndu nakinn líkama fyrrverandi kærustu hans, til vinkonu hennar gegnum samskiptavefinn Facebook. Var litið svo á að háttsemi X hefði verið lostugt athæfi í skilningi 209. gr. almennra hegningarlaga og að háttsemi hans hefði verið til þess fallin að særa blygðunarsemi A. Var refsing X ákveðin fangelsi í 60 daga en fullnustu hennar frestað skilorðsbundið í tvö ár. Þá var X gert að greiða A 250.000 krónur í miskabætur.

Dómur Landsréttar

Mál þetta dæma landsréttardómararnir A-kk-nf E. J-kk-nf og O-kvk-nf M-kvk-nf A-kvk-nf og Á-kvk-nf Ó-kvk-nf, settur landsréttardómari.

Málsmeðferð og dómkröfur aðila

1 Ríkissaksóknari skaut málinu til Landsréttar 25. júní 2019 í samræmi við yfirlýsingu ákærða um áfrýjun. Áfrýjað er dómi Héraðsdóms Vesturlands 29. maí 2019 í málinu nr. S[…]/2018.

2 Ákæruvaldið krefst þess að refsing ákærða verði þyngd.

3 Ákærði krefst aðallega sýknu en til vara að refsing verði milduð. Þá krefst hann þess að einkaréttarkröfu verði vísað frá dómi, en til vara að fjárhæð hennar verði lækkuð.

4 Brotaþoli, A, krefst þess aðallega að ákærða verði gert að greiða sér 2.500.000 krónur með vöxtum eins og dæmdir voru í héraði, en til vara að ákvæði héraðsdóms um einkaréttarkröfu hennar verði staðfest.

Niðurstaða

5 Ákærði hefur játað að hafa 14. mars 2017 sent skilaboð gegnum samskiptavefinn Facebook til B, vinkonu brotaþola, með þremur myndum sem sýndu nakinn líkama brotaþola. Ákærði kvaðst fyrir dómi nokkrum dögum fyrr hafa orðið fyrir áreiti af hálfu B og annarrar vinkonu brotaþola. Í skilaboðum til B, sem fylgdu í kjölfar myndsendinganna, kemur fram að frekari myndbirting af brotaþola sé háð því „hvernig komið sé fram við [hann] í komandi framtíð“. Þá megi B vita og geti minnt brotaþola á að myndirnar séu 58 talsins.

6 Krafa ákærða um sýknu er reist á því að tilgangur hans með því að senda vinkonu brotaþola myndirnar hafi ekki verið sá að særa blygðunarsemi hennar, heldur hafi verið um að ræða tilraun til að fá frið frá vinkonum hennar.

7 Myndirnar sem um ræðir sendi brotaþoli ákærða í trúnaði meðan á ástarsambandi þeirra stóð og eru þær af kynferðislegum toga. Verður að líta svo á að háttsemi ákærða hafi verið lostugt athæfi í skilningi 209. gr. almennra hegningarlaga nr. 19/1940. Óumdeilt er að háttsemi ákærða var í heimildarleysi brotaþola og var hún til þess fallin að særa blygðunarsemi hennar. Hvatir ákærða sem lágu að baki myndsendingunum breyta í engu saknæmi verknaðarins. Að framangreindu virtu en að öðru leyti með vísan til forsendna hins áfrýjaða dóms verður hann staðfestur um sakfellingu ákærða, refsingu hans, sakarkostnað og einkaréttarkröfu.

8 Ákærða verður gert að greiða allan áfrýjunarkostnað málsins, þar með talin málsvarnarlaun verjanda síns og þóknun réttargæslumanns brotaþola, sem ákveðin eru að meðtöldum virðisaukaskatti eins og í dómsorði greinir.

Dómsorð:

Hinn áfrýjaði dómur skal vera óraskaður.

Ákærði, X, greiði allan áfrýjunarkostnað málsins, samtals 915.837 krónur, þar með talin málsvarnarlaun skipaðs verjanda síns, V-kk-ef H-kk-ef V-kk-ef lögmanns, 573.500 krónur, og þóknun skipaðs réttargæslumanns brotaþola, S-kvk-ef Ý-kvk-ef J-kvk-ef lögmanns, 298.220 krónur.